**บันทึกรายงานการประชุมสภาองค์การบริหารส่วนตำบลทุ่งใหญ่**

*เอกสารแนบท้าย 3*

**สมัยสามัญ สมัยที่ 2 ประจำปี พ.ศ. 2561 ครั้งที่ 1**

**วันอังคาร ที่ 15 เดือนพฤษภาคม พ.ศ. 2561 เวลา 13.00 น.**

**ณ ห้องประชุมสภาองค์การบริหารส่วนตำบลทุ่งใหญ่**

**-------------------------------------**

**ผู้มาประชุม**

|  |  |  |  |
| --- | --- | --- | --- |
| **ที่** | **ชื่อ-สกุล** | **ตำแหน่ง** | **ลายมือชื่อ** |
| 1. | นายดุสิต | เยาวนาจารย์ | ประธานสภา อบต.ทุ่งใหญ่  | *ดุสิต เยาวนาจารย์* |
| 2. | นายสุวิชัย | แก้วงาม | รองประธานสภา อบต.ทุ่งใหญ่ | *สุวิชัย แก้วงาม* |
| 3. | นายพรสวัสดิ์ | จำนงจิต | สมาชิกสภา อบต. หมู่ที่ 1 | *พรสวัสดิ์ จำนงจิต* |
| 4. | นายเจษฎาพร | สวนกูล | สมาชิกสภา อบต. หมู่ที่ 2 | *เจษฏาพร สวนกูล* |
| 5. | นางปภพสร | กลิ่นทิพย์ | สมาชิกสภา อบต. หมู่ที่ 2 | *ปภพสร กลิ่นทิพย์* |
| 6. | นายถาวร | จำนงจิต | สมาชิกสภา อบต. หมู่ที่ 1 | *ถาวร จำนงจิต* |
| 7. | นายธิรพงค์ | ชัยนุรักษ์ | สมาชิกสภา อบต. หมู่ที่ 4 | *ธิรพงค์ ชัยนุรักษ์* |
| 8. | นายโกศล | ศรีสุขใส | สมาชิกสภา อบต. หมู่ที่ 5 | *โกศล ศรีสุขใส* |
| 9. | นายอธิพัฒน์ | วงศ์กูล | สมาชิกสภา อบต. หมู่ที่ 5 | *อธิพัฒน์ วงศ์กูล* |
| 10. | นายมโนช | ศรีสุขใส | สมาชิกสภา อบต. หมู่ที่ 6 | *มโนช ศรีสุขใส* |
| 11. | นายขวัญรักษ์ | สวัสดิวงค์ | สมาชิกสภา อบต. หมู่ที่ 7 | *ขวัญรักษ์ สวัสดิวงค์* |
| 12. | นายชัยทัศน์ | ชัยอินชะ | สมาชิกสภา อบต. หมู่ที่ 8 | *ชัยทัศน์ ชัยอินชะ* |
| 13. | นางพยอม | คหะวงค์ | สมาชิกสภา อบต. หมู่ที่ 9 | *พยอม คหะวงค์* |
| 14. | นายราเชนทร์ | หิรัญรัตน์ | สมาชิกสภา อบต. หมู่ที่ 9 | *ราเชนทร์ หิรัญรัตน์* |

**ผู้เข้าร่วมประชุม**

|  |  |  |  |
| --- | --- | --- | --- |
| **ที่** | **ชื่อ-สกุล** | **ตำแหน่ง** | **ลายมือชื่อ** |
| 1. | นายชัยณรงค์ | รักษามั่น | นายก อบต. | *ชัยณรงค์ รักษามั่น* |
| 2. | นายเห็น | หงษ์ทอง | รองนายก อบต. | *เห็น หงษ์ทอง* |
| 3. | ส.ต.อ.สมพ้อง | เชาว์ภาษี | เลขานุการสภา  | *สมพ้อง เชาว์ภาษี* |
| 4. | นางสาวกมลพร | มหาชัย | หัวหน้าสำนักปลัด | *กมลพร มหาชัย* |
| 5. | นางสาวชไมพร | ชนูดหอม | ผอ.กองคลัง | *ชไมพร ชนูดหอม* |
| 6. | นายบุญฤทธิ์ | จันทรศรี | ผอ.กองช่าง | *บุญฤทธิ์ จันทรศรี* |
| 7. | นายพิเชษฐ | คชสิทธิ์ | นักวิเคราะห์นโยบายและแผน | *พิเชษฐ คชสิทธิ์* |

**ผู้ไม่มาประชุม**

|  |  |  |
| --- | --- | --- |
| **ที่** | **ชื่อ-สกุล** | **ตำแหน่ง** |
| 1. | นายโชคดี | หมูดจันทร์ | สมาชิกสภา อบต. หมู่ที่ 3 |
| 2. | นายสุจินต์ | สวัสดิวงศ์ | สมาชิกสภา อบต. หมู่ที่ 10 |

/เริ่มประชุม...

|  |
| --- |
| **เริ่มประชุม เวลา 13.00 น.**  |
|  | -เมื่อถึงเวลาประชุม ปลัดองค์การบริหารส่วนตำบลซึ่งประธานให้ทำหน้าที่เลขานุการสภาได้เรียกสมาชิกสภาฯ และผู้เข้าร่วมประชุม เข้าห้องประชุม เมื่อครบองค์ประชุมแล้ว จึงเชิญประธานสภาฯ ทำหน้าที่เป็นประธานการประชุม-ประธานการประชุม จุดธูปเทียนบูชาพระรัตนตรัยและดำเนินการประชุม ตามระเบียบวาระการประชุมต่อไป  |
| **ระเบียบวาระที่ 1 เรื่องที่แจ้งให้ที่ประชุมทราบ** |
|  | -ไม่มี |
| **ระเบียบวาระที่ 2 เรื่อง รับรองรายงานการประชุมครั้งที่แล้ว** (**9 เมษายน 2561**)  |
| ประธานสภาฯ | -สมาชิกสภาทุกท่าน สำหรับรายงานการประชุมครั้งที่แล้วคือ การประชุมสภา สมัยวิสามัญ สมัยที่ 1 ประจำปี 2561 ครั้งที่ 1 เมื่อวันที่ 9 เมษายน 2561 ทางเลขานุการสภาฯได้แจกจ่ายให้ทุกท่านทราบแล้ว มีท่านใดขอแก้ไขหรือเพิ่มเติมอะไรหรือไม่ หากไม่มีผมขอมติที่ประชุม ให้การรับรองรายงานการประชุมครั้งที่แล้วด้วย ขอมติครับ |
| **มติที่ประชุม รับรองรายงานการประชุมครั้งที่แล้วด้วยคะแนนเสียงเอกฉันท์** |
| **ระเบียบวาระที่ 3 เรื่อง ที่เสนอให้ที่ประชุมทราบ**  |
|  **3.1 รายงานผลการติดตามและประเมินผลแผนพัฒนาท้องถิ่นสี่ปี(พ.ศ.2561-2564) ครั้งที่ 1** |
| ประธานสภาฯ | -ขอเชิญฝ่ายบริหารผู้ยื่นญัตติครับ |
| รองนายก อบต. | -เรียนประธานสภาฯและสมาชิกสภาทุกท่าน กระผมนายเห็น หงษ์ทอง รองนายกองค์การบริหารส่วนตำบลทุ่งใหญ่ ได้รับมอบหมายจากนายกองค์การบริหารส่วนตำบลทุ่งใหญ่ให้มาชี้แจงแทน เรื่องรายงานผลการติดตามและประเมินผลแผนพัฒนาท้องถิ่นสี่ปี (พ.ศ.2561-2564) ครั้งที่ 1 ประธานสภาและสมาชิกสภาทุกท่านตามระเบียบกระทรวงมหาดไทยว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ. 2548 และ (ฉบับที่ 2) พ.ศ. 2559 กำหนดให้มีการติดตามและประเมินผลแผนพัฒนาเสนอต่อผู้บริหารท้องถิ่นและผู้บริหารท้องถิ่น พิจารณาเสนอต่อสภาท้องถิ่นเพื่อทราบ พร้อมทั้งให้ประกาศผลการติดตามและประเมินผลแผนพัฒนาให้ประชาชนในท้องถิ่นทราบ ดังนั้นเพื่อให้เป็นไปตามระเบียบดังกล่าว ผู้บริหารท้องถิ่นจึงขอรายงานผลการติดตามและประเมินผลแผนพัฒนาดังกล่าวนี้ให้สภาท้องถิ่นได้ทราบต่อไป ตามเอกสารที่แนบในวาระการประชุมดังกล่าวแล้ว หากท่านใดมีข้อซักถามขอเชิญครับ  |
| ประธานสภาฯ | -สมาชิกสภาฯท่านใดมีข้อซักถาม ขอเชิญครับ |
| สมาชิกสภาฯ | -เรียนประธานสภา กระผมนายธิรพงค์ ชัยนุรักษ์ ส.อบต.หมู่ที่ 4 ขอซักถามซึ่งอาจเป็นความเข้าใจผิดในเรื่องถนน โครงการที่ 2 ที่ตามประกาศนั้นเป็นถนนกว้าง 5 เมตร ซึ่งความเป็นจริงแล้ว ถนนดังกล่าวกว้างแค่ 4 เมตร ผลผลิตประมาณ 250 เมตร มิใช่ 2,500 เมตรแต่อย่างใดขอแก้ไขให้ถูกต้องด้วย |
| ประธานสภาฯ | -ขอให้ผู้บริหารชี้แจงกรณีดังกล่าวด้วย |
| รองนายก อบต. | -เรียนประธานสภาฯและสมาชิกสภาทุกท่าน กระผมนายเห็น หงษ์ทอง รองนายกองค์การบริหารส่วนตำบลทุ่งใหญ่ สำหรับกรณีรายละเอียดดังกล่าวนั้น ในแผนพัฒนากับโครงการอาจผิดพลาดในรายละเอียด คือต้องเอารายละเอียดโครงการที่ได้ดำเนินการจริงมาใส่ใน  |

/รายงานผล...

|  |  |
| --- | --- |
|  | รายงานผลการติดตาม ซึ่งกระผมเห็นว่าอาจเป็นข้อผิดพลาดในรายละเอียดคงต้องให้เจ้าหน้าที่ไปตรวจสอบความถูกต้องอีกที แต่โครงการคงเป็นโครงการเดิม กว้างยาวอาจไม่ใช่ตัวเลขนี้แน่นอนครับ |
| ประธานสภาฯ | -มีสมาชิกท่านใดจะซักถามอะไรอีกหรือไม่ หากไม่มีผมถือว่ามตินี้สมาชิกสภาฯรับทราบนะครับ |
| **มติที่ประชุม -รับทราบ** |
| **ระเบียบวาระที่ 4 เรื่อง เพื่อพิจารณา** |
|  **4.1 การพิจารณาให้ความเห็นชอบร่างแผนพัฒนาท้องถิ่นสี่ปี (พ.ศ.2561- 2564 เพิ่มเติม**  **ครั้งที่ 3/2561** |
| ประธานสภาฯ | -ขอเชิญทางผู้บริหารผู้ยื่นญัตติครับ |
| รองนายก อบต. | -เรียนประธานสภาฯและสมาชิกสภาทุกท่าน กระผมนายเห็น หงษ์ทอง รองนายกองค์การบริหารส่วนตำบลทุ่งใหญ่ ได้รับมอบหมายจากนายกองค์การบริหารส่วนตำบลทุ่งใหญ่ให้มาชี้แจงรายละเอียด วาระการประชุมระเบียบวาระให้สมาชิกสภาฯทราบ ในการจัดทำร่างแผนพัฒนาท้องถิ่นสี่ปี (พ.ศ.๒๕61 – พ.ศ.๒๕64) ครั้งที่ 3/2561 นั้น องค์การบริหารส่วนตำบลทุ่งใหญ่ได้ประกาศใช้แผนพัฒนาท้องถิ่นสี่ปี (พ.ศ.๒๕61 – พ.ศ.๒๕64) เพื่อเป็นแนวทางในการพัฒนาและกรอบในการจัดทำงบประมาณรายจ่ายประจำปีและงบประมาณรายจ่ายเพิ่มเติม แต่เนื่องจากมีความจำเป็นต้องเพิ่มเติมแผนพัฒนาท้องถิ่นสี่ปี เพื่อให้เหมาะสมและสอดคล้องกับสถานการณ์ปัจจุบันสามารถแก้ไขปัญหาความเดือดร้อนตอบสนองความต้องการของประชาชนในการจัดหาวัสดุอุปกรณ์เพื่อใช้ในการปฏิบัติหน้าที่รวมถึงการปฏิบัติตามนโยบายของรัฐบาลและหนังสือสั่งการจึงได้มีการจัดทำแผนพัฒนาท้องถิ่นสี่ปี (พ.ศ.๒๕61 – พ.ศ.๒๕64) เพิ่มเติมครั้งที่ 3/2561 ตามรายละเอียดและระเบียบข้อกฎหมายที่เกี่ยวข้องแนบมาด้วย ระเบียบวาระการประชุมแล้ว มีท่านใดสอบถาม ซักถามขอเชิญครับ |
| ประธานสภาฯ | -สมาชิกสภาฯท่านใดจะซักถาม สอบถามอะไรเพิ่มเติมหรือไม่ ขอเชิญ |
| ประธานสภาฯ | -ขอเชิญรองนายก สรุปรายละเอียดเพื่อที่จะให้สภาฯลงมติต่อไป ขอเชิญ |
| รองนายก อบต. | -เรียนประธานสภาฯและสมาชิกสภาทุกท่าน กระผมนายเห็น หงษ์ทอง รองนายกองค์การบริหารส่วนตำบลทุ่งใหญ่ ในร่างแผนพัฒนาท้องถิ่นสี่ปี ครั้งที่ 3/2561 นั้น เป็นโครงการที่จัดทำด้วยเหตุผลมีความจำเป็นและเดือดร้อนรวมถึงเป็นโครงการที่ต้องดำเนินการไปตามอำนาจหน้าที่และนโยบายของรัฐบาล โดยเฉพาะงานด้านสาธารณสุขจึงขอให้สภาแห่งนี้พิจารณาและให้ความเห็นชอบ ด้วย |
| ประธานสภาฯ | -เมื่อไม่มีท่านใดซักถาม ต่อไปเป็นการขอมติที่ประชุมให้ความเห็นชอบร่างแผนพัฒนาสี่ปี(พ.ศ.๒๕61 – พ.ศ.๒๕64) ขอมติที่ประชุมครับ |
| **มติที่ประชุม -มีมติเห็นชอบด้วยคะแนนเสียงเป็นเอกฉันท์** |
|  **4.2 การพิจารณารับโอนทรัพย์สินมาอยู่ในความดูแลของ อบต.ทุ่งใหญ่ ประปาบ้านนานอก**  **หมู่ที่ 4** |
| ประธานสภาฯ | -ขอเชิญผู้บริหารท้องถิ่นผู้ยื่นญัตติชี้แจงรายละเอียดครับ |
| รองนายก อบต. | -เรียนประธานสภาฯและสมาชิกสภาทุกท่าน กระผมนายเห็น หงษ์ทอง รองนายกองค์การบริหารส่วนตำบลทุ่งใหญ่ ได้รับมอบหมายจากนายกองค์การบริหารส่วนตำบลทุ่งใหญ่ให้มาชี้แจงรายละเอียดตามวาระประชุมนี้ |

/-ด้วยกลุ่มผู้ใช้...

|  |  |
| --- | --- |
|  | -ด้วยกลุ่มผู้ใช้น้ำประปา บ้านนานอก หมู่ที่ 4 ได้ประชุมและมีมติเห็นชอบให้ขอโอนคืนระบบประปา บ้านนานอก หมู่ที่ 4 ให้ทางองการบริหารส่วนตำบลทุ่งใหญ่มาบริหารจัดการดูแลต่อไป มีเอกสารที่ประกอบการพิจารณา คือเอกสารแนบท้ายจำนวน 21 แผ่น |
|  | ที่ได้แจกจ่ายให้กับทุกท่านพิจารณาแล้ว ทั้งนี้เพื่อให้ทางองค์การบริหารส่วนตำบลทุ่งใหญ่ ที่มีศักยภาพให้การดูแลอย่างมีประสิทธิภาพได้อย่างทั่วถึง ทางกลุ่มผู้ใช้น้ำประปาหมู่บ้าน จึงขอโอนประปาดังกล่าวให้อยู่ในความรับผิดชอบขององค์การบริหารส่วนตำบลทุ่งใหญ่ ผู้บริหารจึงยื่นญัตติเพื่อให้สภาพิจารณาเห็นชอบตามลำดับต่อไป |
| ประธานสภาฯ | -มีสมาชิกสภาฯท่านใดจะซักถามอะไรหรือไม่ ขอเชิญ |
| สมาชิกสภาฯ | -เรียนประธานสภาฯและสมาชิกสภาทุกท่าน กระผมนายสุวิชัย แก้วงาม รองประธานสภาองค์การบริหารส่วนตำบลทุ่งใหญ่ ขอพูดถึงเรื่องการโอนทรัพย์สินให้องค์การบริหารส่วนตำบลทุ่งใหญ่ดูแลนั้น จะขอพูดถึงมาตรฐานด้านเอกสารว่าในการโอนมีเอกสารอะไรบ้าง มีทั้งหมดกี่อย่าง แม้นที่ผ่านมาสภาแห่งนี้เคยให้แก้เอกสาร เช่น บันทึกรายงานการประชุม บันทึกผู้ใช้น้ำ บันทึกค่าน้ำครั้งล่าสุด ควรจะมีการกำหนดที่เป็นมาตรฐานหรือบรรทัดฐานในอนาคตว่าต้องมีเอกสารอะไรบ้างให้ชัดเจนด้วย |
| สมาชิกสภาฯ | -เรียนประธานสภาฯและสมาชิกสภาทุกท่าน กระผมนายธิรพงค์ ชัยนุรักษ์ ส.อบต. หมู่ที่ 4 ในวาระการประชุมนี้ผมเห็นชอบครับ เนื่องจากการเก็บค่าน้ำมากก็จริงแต่ในการบริหารจัดการของกลุ่มผู้ใช้น้ำดังกล่าวมีปัญหา จึงเห็นว่าในการแก้ไขปัญหาก็ควรโอนให้กับทางองค์การบริหารส่วนตำบลทุ่งใหญ่จะดีกว่า  |
| สมาชิกสภาฯ | -เรียนประธานสภาฯและสมาชิกสภาทุกท่าน กระผมนายเจษฎาพร สวนกูล ส.อบต. หมู่ที่ 2 โดยในความเห็นส่วนตัว เห็นด้วยในการรับโอน แต่ในส่วนของเอกสารที่เป็นเอกสารของทางราชการนั้น เอกสารควรจะมีบรรทัดฐานให้เหมือนๆกัน ไม่ใช่จะเอาอะไรมาก็ได้ครับ  |
| นายก อบต. | -เรียนประธานสภาฯและสมาชิกสภาทุกท่าน กระผมนายชัยณรงค์ รักษามั่น นายกองค์การบริหารส่วนตำบลทุ่งใหญ่ ในประเด็นที่ถกเถียงอยู่ กระผมได้มองถึงความเหมาะสมที่จะให้ทางองค์การบริหารส่วนตำบลเข้าไปดูแลในหลายๆอย่างของระบบประปา และการแก้ไขปัญหาต่างๆด้วย ในส่วนการขึ้นค่าน้ำ คงไม่ขึ้นราคาแน่นอน เพราะหากขึ้นก็ต้องให้สภามีมติ นายกได้ให้ ผอ.กองช่างดูแลขั้นตอนต่างๆ ในการรับมอบโดยกำชับในเรื่องเอกสารให้ถูกต้องครบถ้วนต่อไป |
| ประธานสภาฯ | -สมาชิกสภาฯท่านใดจะซักถามต่อหรือไม่ ขอเชิญ |
| สมาชิกสภาฯ | -เรียนประธานสภาฯและสมาชิกสภาทุกท่าน กระผมนายสุวิชัย แก้วงาม รองประธานสภาองค์การบริหารส่วนตำบลทุ่งใหญ่ ขอย้ำในเรื่องของเอกสารต่างๆ ขั้นตอนการรับโอน ระเบียบที่เกี่ยวข้อง และหลักฐานในการรับโอนที่จะมีให้ถูกต้องและครบถ้วน สภาฯก็ไม่ทราบว่าเอกสารใดครบถ้วนถูกต้องหรือไม่ |
| สมาชิกสภาฯ | -เรียนประธานสภาฯและสมาชิกสภาทุกท่าน กระผมนายพรสวัสดิ์ จำนงจิต ส.อบต. หมู่ที่ 1 ขอตั้งข้อสังเกตว่าเคยมีมติที่สภาฯได้ตั้งมาตรฐานมาแล้ว แต่ทำไมวันนี้ทางที่ประชุมมาถกเถียงในเรื่องเอกสารอีกครับ  |
| สมาชิกสภาฯ | -เรียนประธานสภาฯและสมาชิกสภาทุกท่าน ดิฉัน นางพยอม คหะวงค์ ส.อบต.หมู่ที่ 9 ส่วนตัวดิฉันมองว่า การที่เอกสารทุกๆอย่างไม่ครบก็จริง แต่ควรมองที่ความเดือดร้อนของชาวบ้านเป็นหลักนะค่ะ  |

/ประธานสภาฯ...

|  |  |
| --- | --- |
| ประธานสภาฯ | -หากสมาชิกท่านใดไม่มีขอซักถามอะไรแล้ว จะขอถามมติที่ประชุมว่าจะพิจารณารับโอนทรัพย์สินให้มาอยู่ในความดูแลของ อบต.ทุ่งใหญ่ ประปาบ้านนานอก หมู่ที่ 4 หรือไม่ |
| **มติที่ประชุม -เห็นชอบให้รับโอนทรัพย์สินให้มาอยู่ในความดูแลของ อบต.ทุ่งใหญ่ ประปาบ้านนานอก**  **หมู่ที่ 4 ด้วยคะแนนเสียง 8 เสียง งดออกเสียง 3 เสียง** |
|  **4.3 การพิจารณารับบริจาคครุภัณฑ์คอมพิวเตอร์ เครื่องพริ้นเตอร์ ยี่ห้อ Cannon Mono**  **Laser LBP 6030 ให้เป็นกรรมสิทธิ์ของ อบต. ทุ่งใหญ่**  |
| ประธานสภาฯ | -ขอเชิญฝ่ายบริหารผู้ยื่นญัตติชี้แจงรายละเอียดต่อสภาฯครับ |
| รองนายก อบต. | -เรียนประธานสภาฯและสมาชิกสภาทุกท่าน กระผมนายเห็น หงษ์ทอง รองนายกองค์การบริหารส่วนตำบลทุ่งใหญ่ ได้รับมอบหมายจากนายกองค์การบริหารส่วนตำบลทุ่งใหญ่ให้มาชี้แจงรายละเอียดตามวาระประชุมนี้ อันเนื่องมาจาก นางสาวจันจิรา วงศ์กูล ได้มีหนังสือมายังองค์การบริหารส่วนตำบลทุ่งใหญ่ ว่าตนเองมีความประสงค์จะมอบเครื่องพริ้นเตอร์ยี่ห้อCannon Mono Laser LBP 6030 ให้เป็นกรรมสิทธิ์ของ อบต. ทุ่งใหญ่ โดยเบื้องต้นทางองค์การบริหารส่วนตำบลทุ่งใหญ่ไม่ขัดข้องยินดีรับมอบไว้ใช้ในราชการ แต่เนื่องจากการดำเนินการดังกล่าวต้องผ่านความเห็นชอบจากสภาท้องถิ่นด้วย  |
| ประธานสภาฯ | -มีสมาชิกสภาฯท่านใดจะซักถามอะไรหรือไม่ ขอเชิญผู้บริหารกล่าวปิดครับ |
| รองนายก อบต. | -เรียนประธานสภาฯและสมาชิกสภาทุกท่าน กระผมนายเห็น หงษ์ทอง รองนายกองค์การบริหารส่วนตำบลทุ่งใหญ่ กระผมเห็นว่าการรับมอบทรัพย์สินดังกล่าวเป็นประโยชน์แก่ทางราชการ จึงเห็นควรให้พิจารณารับโอนต่อไป  |
| ประธานสภาฯ | -เมื่อสมาชิกสภาไม่ซักถามอะไร จะขอถามมติที่ประชุมว่าเห็นชอบให้รับโอนครุภัณฑ์คอมพิวเตอร์ เครื่องพริ้นเตอร์ยี่ห้อCannon Mono Laser LBP 6030 เป็นกรรมสิทธิ์ขององค์การบริหารส่วนตำบลทุ่งใหญ่หรือไม่ ขอมติครับ |
| **มติที่ประชุม -เห็นชอบให้รับโอนทรัพย์สินให้มาอยู่ในความดูแลของ อบต.ทุ่งใหญ่ ด้วยคะแนนเสียง**  **เป็นเอกฉันท์** |
| **ระเบียบวาระที่ 4 เรื่องอื่นๆ** |
| ประธานสภาฯ | -มีสมาชิกท่านใดมีเรื่องอื่นอีกหรือไม่ |
| สมาชิกสภาฯ | -เรียนประธานสภาฯและสมาชิกสภาทุกท่าน ดิฉัน นางพยอม คหะวงค์ ส.อบต.หมู่ที่ 9 ใคร่ขอฝากถึงผู้บริหารในเรื่องของความเดือดร้อนจากถนนสายสี่แยกบ้านใหม่-สิเด่ ถนนทรุดที่ท่อน่าจะเป็นช่วงที่ 2 ขอให้แก้ไขด้วยอาจก่อให้เกิดความเดือดร้อนแก่ชาวบ้านในพื้นที่ด้วย ในส่วนของถนนลาดยางแบบแอสฟัสติกสายโหดพอ ซึ่งขณะนี้บางตอนก็แตกเป็นระยะทางยาวก็ขอให้แก้ไขปัญหาให้ด้วย ส่วนระบบประปามีการประชุมทุกครั้งก็พูดทุกครั้ง ประปาบ้านนายสนิทตอนนี้ถังแรงดันก็รั่ว บ้านโคกตกที่ใช้น้ำผิวดินตัวฝายด้านข้างก็โดนน้ำเซาะเป็นอย่างมากต้องแก้ไขเป็นการด่วน ขอฝากแค่นี้ค่ะ |
| สมาชิกสภาฯ | -เรียนประธานสภาฯและสมาชิกสภาทุกท่าน กระผมนายสุวิชัย แก้วงาม รองประธานสภาองค์การบริหารส่วนตำบลทุ่งใหญ่ หากมีส่วนไหนที่ชาวบ้านเดือดร้อนก็ถือเป็นหน้าที่ของสมาชิกสภาฯทุกท่านที่ต้องไปรับฟัง ก็ขอพูดเรื่องน้ำโดยเฉพาะการก่อสร้างระบบประปาหมู่ที่ 7 บ้านโคกหัวเกรียน งบประมาณปี 2561 วงเงิน 445,000 กว่าบาท กระผมได้นำเสนอทั้งภาพถ่ายด้วย ปัจจุบันชาวบ้านยังไม่ได้ใช้ในฐานะเป็นสมาชิกสภาฯก็ขอนำเสนอให้ฝ่ายบริหารรับทราบและแก้ไขปัญหาด้วยครับ |

/สมาชิกสภาฯ...

|  |  |
| --- | --- |
| สมาชิกสภาฯ | -เรียนประธานสภาฯและสมาชิกสภาทุกท่าน กระผมนายเจษฎาพร สวนกูล ส.อบต. หมู่ที่ 2 ขอนำเรียนเรื่องของถนนสายสี่แยกบ้านใหม่-สิเด่ หมู่ที่ 9 ว่า สมาชิกสภาฯเดี่ยวนี้มือใครยาวสาวได้สาวเอา ใครอยู่ใกล้นายกกว่าก็ได้โครงการมากกว่า ลองมาดูหมู่ที่ 2 บ้างครับ ถนนลูกรังมากสุดในตำบล ก็ขอฝากไว้ด้วยครับ  |
| สมาชิกสภาฯ | -เรียนประธานสภาฯและสมาชิกสภาทุกท่าน ดิฉัน นางพยอม คหะวงค์ ส.อบต.หมู่ที่ 9 ท่านประธานค่ะ ที่กล่าวถึงนั้นได้พูดถึงนั้นความสำคัญของถนนที่ชาวบ้านเขาเดือดร้อนนะค่ะมิได้มีจุดประสงค์อย่างอื่นใดค่ะ |
| สมาชิกสภาฯ | -เรียนประธานสภาฯและสมาชิกสภาทุกท่าน กระผมนายชัยทัศน์ ชัยอินชะ ส.อบต. หมู่ที่ 8 ใคร่ขออภิปรายประเด็นของการบริหารงานองค์การบริหารส่วนตำบลทุ่งใหญ่ ภายใต้การนำของนายชัยณรงค์ รักษามั่น นายกองค์การบริหารส่วนตำบลทุ่งใหญ่ โดยเฉพาะน้ำ ระบบประปาทุกหมู่บ้าน มีปัญหาแทบทั้งสิ้นเกือบทุกหมู่บ้านสร้างแล้วทำไมไม่ได้ใช้สร้างแล้วมีปัญหาไปแก้ไขหรือไม่ก็สร้างไม่เสร็จ มีหลายรูปแบบหลายรายการ กระผมได้รับฟังปัญหาจากพ่อแม่พี่น้องมามากมายก็อยากมาเล่าสู่กันฟังด้วย โดยเฉพาะของหมู่ที่ 8 ที่กระผมเป็นสมาชิกอยู่ และเป็นพื้นที่รับผิดชอบของกระผม ประปาตัววัดใหม่ขณะนี้เสีย ทำไมไม่ซ่อม ไม่ก่อสร้างให้แล้วเสร็จ หรือไม่ถ้าต้องซ่อมก็ใช้เวลากี่วันกระผมจะได้บอกชาวบ้านหมู่ที่ 8 ถูก ตอนนี้ตอบแทนไม่ได้เลย  |
| นายก อบต. | -เรียนประธานสภาฯและสมาชิกสภาทุกท่าน กระผมนายชัยณรงค์ รักษามั่น นายกองค์การบริหารส่วนตำบลทุ่งใหญ่ ขอชี้แจงข้อสงสัยของสมาชิกที่อภิปรายดังนี้ ในการจัดทำงบประมาณในโครงการต่างๆ ในหมวดที่ดินและสิ่งก่อสร้าง ทุกท่านก็ได้พิจารณาและผ่านความเห็นชอบมาแล้วในส่วนของถนนที่อยู่ในระหว่างประกัน หลังจากนี้จะให้กองช่างแจ้งให้ผู้รับจ้างมาดำเนินการต่อไป ฝายที่ใช้น้ำประปาบ้านโคกตก หมู่ที่ 9 จะได้สั่งการให้กองช่างไปตรวจสอบประมาณการซ่อมแซม สำหรับประปา หมู่ที่ 7 ก็ยอมรับว่าเสียหายจริง ช่วงนี้อยู่ระหว่างประกันก็ให้แก้ไขปัญหาให้ได้ โดยจะแจ้งไปยังผู้รับจ้างให้แก้ไขโดยเร็ว ในส่วนของท่านชัยทัศน์ นั้น ยอมรับว่าเป็นโครงการที่ยาวนานมาแล้วเกิดความเสียหายในขณะที่ผมบริหารก็จะซ่อมแซมให้ใช้ได้โดยเร็วที่สุดเช่นกัน ในโอกาสนี้ ผอ.กองช่างในห้องประชุมแล้ว ขออนุญาตที่ประชุมให้ ผอ.กองช่างได้ชี้แจงด้วย ขออนุญาตครับ |
| ผอ.กองช่าง | -เรียนประธานสภาฯและสมาชิกสภาทุกท่าน กระผมนายบุญฤทธิ์ จันทรศรี ผอ.กองช่าง ปัญหาของประปาหมู่ที่ 7 นั้น เกิดขึ้นจากขั้นตอนการก่อสร้างบ่อบาดาล หลังตรวจงานจ้างแล้วเกิดปัญหากับบ่อ จากนั้นได้แจ้งให้ผู้รับจ้างแก้ไขให้สามารถใช้น้ำได้ คาดว่าไม่นานนี้ ส่วนประปาหมู่ที่ 8 ปัญหามาจากน้ำขุ่น จึงได้สร้างระบบกรองถังน้ำใส ระหว่างที่ก่อสร้างโรงเก็บน้ำชำรุด ตอนนี้ก็ได้จัดทำรายละเอียดดำเนินการก่อสร้างซึ่งคาดว่าใช้เวลา 30 วัน ครับ |
| ประธานสภาฯ | -สมาชิกสภาฯทุกท่าน ผมขอวิจารณ์การทำงานตอนนี้ของฝ่ายบริหาร ถือว่ายอดแย่ที่สุด มีปัญหาทุกหมู่บ้าน ก็ขอให้รีบแก้ไขปัญหาให้ชาวบ้านโดยด่วนนะครับ ก่อนที่เรื่องราวต่างๆจะดังไปกว่านี้ วันนี้สภาได้ใช้เวลาประชุมมานานแล้วหากท่านใดไม่มีข้อสงสัยอะไร ก็ขอขอขอบคุณสมาชิกสภาองค์การบริหารส่วนตำบลทุกท่านที่ให้ความร่วมมือในการประชุมและขอปิดการประชุม |

/ปิดประชุม...

|  |
| --- |
| **ปิดประชุม -เวลา 15.45 น.** |
|  |  |

|  |  |
| --- | --- |
| (ลงชื่อ) *ดุสิต เยาวนาจารย์* ผู้ตรวจรายงานการประชุม | (ลงชื่อ) *ส.ต.อ. สมพ้อง เชาว์ภาษี* ผู้จดบันทึกรายงานการประชุม |
|  (นายดุสิต เยาวนาจารย์) |  (สมพ้อง เชาว์ภาษี) |
| ประธานสภาองค์การบริหารส่วนตำบลทุ่งใหญ่ | เลขานุการสภาองค์การบริหารส่วนตำบลทุ่งใหญ่ (ชั่วคราว) |

**ตรวจรายงานการประชุมถูกต้องแล้ว**

|  |  |
| --- | --- |
| (ลงชื่อ) โกศล ศรีสุขใส ประธานกรรมการ | (ลงชื่อ) อธิพัฒน์ วงศ์กูล กรรมการ |
|  (นายโกศล ศรีสุขใส) |  (นายอธิพัฒน์ วงศ์กูล) |

|  |
| --- |
| (ลงชื่อ) ชัยทัศน์ ชัยอินชะ กรรมการ |
| (นายชัยทัศน์ ชัยอินชะ) |
|  |